《武缘龙池二章 其一》
明代·符锡

灵泉秘武水，气蒸翼轸西。自有天地来，谁能测端倪。

混混无终极，上与星汉通。纵观一稊米，万象森鸿蒙。

俯瞰神龙宅，仰跻玄帝宫。玄宫何所见，亭亭两苍松。

松稍挂明月，倒景西池中。龙惊卧不稳，喷涛射晴空。

雷雨霎然至，震惊镆铘峰。居人皆辟易，行者迷西东。

怪此不移时，谭笑曾未终。回视灵泉上，澹烟横白虹。

作者简介：江西新喻（今新馀）人。符观子。任明代《韶州府治舆图》一书主编。著作有《童蒙须知韵语》、《颖江渡稿》，撰《韶州府志》十卷。